KIRJALLINEN KYSYMYS E-1910/02 esittäjä(t): María Sornosa Martínez (PSE) komissiolle. Vesivarojen kestävä käyttö ja golfkentät.



Virallinen lehti nro 028 E , 06/02/2003 s. 0154 - 0155



KIRJALLINEN KYSYMYS E-1910/02 esittäjä(t): María Sornosa Martínez (PSE) komissiolle (2. heinäkuuta 2002) Aihe: Vesivarojen kestävä käyttö ja golfkentät Komissio totesi vastauksessaan kysymykseeni H-0444/02(1) katsovansa erityisesti Espanjan kansallisen vesistösuunnitelman tapauksessa, että muuhun kuin kasteluun tarkoitetut, juoksutetut vesivarat on suunnattu tyydyttämään taajamien ja talouselämän tarpeet ja että osa niistä voidaan käyttää nykyisten golfkenttien kasteluun muiden vastaavien aktiviteettien ohella. Samassa vastauksessaan komissio totesi myös, että yhteisön säännöksissä ei kielletä golfkenttien kastelua edellyttäen, että kaikkia yhteisön säännöksiä noudatetaan. Komissio ei sisällytä ensimmäiseen toteamukseensa vesivarojen kestävää käyttöä, joka on vesipuitedirektiivin perusta. Kuten jo kysymyksessäni E-0811/01(2) tähdensin, jos juoksutus on tehtävä, sen on täytettävä vaatimus veden puutteen tyydyttämisestä. Oletuksena on, että golfkenttien tapauksessa kysyntä ei ole sopusoinnussa kestävän käytön periaatteen kanssa. Toisaalta myöhemmässä vastauksessaan kysymykseen E-1334/02(3) komissio kansallisen vesistösuunnitelman puitteissa käytettyihin vesivaroihin viitatessaan katsoo, että koska uusien, juoksutetulla vedellä kasteltavien alueiden luominen on kiellettyä, veden käyttö uusia golfkenttiä varten on mahdotonta. Kysymyksessä E-1334/02 annettiin jo tiedoksi, että Espanjan itäosaan on suunnitteilla rakentaa 66 golfkenttää, joita kasteltaisiin Ebrosta juoksutetulla vedellä. Lisäksi on muistettava vesipuitedirektiivin säännökset vesivarojen kestävästä käytöstä. - Eikö komissio katso, että kysymysten H-0444/02 ja E-1334/02 vastauksia voidaan pitää keskenään ristiriitaisina? - Voisiko komissio ratkaista lopullisesti, pitääkö se juoksutetun veden mahdollista käyttöä golfkenttien kasteluun kestävän kehityksen mukaisena? (1) Kirjallinen vastaus 11.6.2002. (2) EYVL C 340 E, 4.12.2001, s. 99. (3) EYVL C 277 E, 14.11.2002. Margot Wallströmin komission puolesta antama vastaus (9. syyskuuta 2002) Parlamentin jäsen kiinnittää oikeutetusti huomiota siihen, että jäsenvaltioiden on uusien golfkenttien suunnitteluvaiheessa varmistettava yhteisön vesipolitiikan puitteista annetun direktiivin(1) sekä luontotyyppejä ja ympäristövaikutusten arviointia koskevan yhteisön lainsäädännön noudattaminen. On kuitenkin muistettava, että yhteisön vesipolitiikan puitteista annetussa direktiivissä säädettyjen toimien määräajat tulevat voimaan vasta joulukuussa 2003. Espanjan kansallisessa vesistösuunnitelmassa suljetaan komission käsityksen mukaan pois mahdollisuus käyttää suunnitelman puitteissa juoksutettua vettä uusien alueiden kasteluun. Tällöin juoksutettua vettä ei voisi käyttää uusien golfkenttien kasteluun, mutta sitä voitaisiin sen sijaan käyttää jo olemassa olevien golfkenttien kasteluun, mikäli käytettävän veden määrää ei lisätä. Tämä vesistösuunnitelman sanamuodon tulkinta perustuu siihen olettamukseen, että golfkentät luokitellaan suunnitelmassa kasteltaviksi kohteiksi eikä taloudelliseksi toiminnaksi. Komissio aikoo pyytää Espanjan viranomaisia antamaan lisäselvityksen asiasta. Komissio ei voi määritellä, että juoksutetun veden käyttö golfkenttien kasteluun olisi kestävän kehityksen vastaista. Mikäli yhteisön direktiivien säännöksiä noudatetaan, tällainen käyttö voi olla kestävän kehityksen mukaista. Erityisesti vesipolitiikan puitteista annetun direktiivin yhteydessä mitään ristiriitaa ei ole, mikäli asiasta vastaavat viranomaiset sallivat veden käytön golfkenttien kastelemiseen direktiivin velvoitteiden mukaisella tavalla (esimerkiksi hyvän pinta- ja pohjaveden laadun saavuttaminen, kosteikkojen säilyttäminen, kustannusten kattamiseen perustuva oikeudenmukainen ja avoin hinnoittelujärjestelmä sekä sidosryhmien tiiviiseen osallistumiseen perustuvien vesipiirien hoitosuunnitelmien laatiminen ja toteuttaminen). (1) EYVL L 327, 22.12.2001.